
Til styret i Norsk Redaktørforening

Jeg viser til styrets brev av 28. september 2026 og gir med dette mitt tilsvar før styret tar stilling til en advarsel etter vedtektenes § 8.
Jeg bestrider at brevet dokumenterer grunnlag for en formell advarsel. Nedenfor svarer jeg på styrets tre punkter i samme rekkefølge som i brevet. Document Media har et tydelig redaksjonelt ståsted, og jeg retter skarp kritikk mot andre medier. Jeg bestrider at dette, eller materialet styret hittil har lagt frem, viser at jeg opptrer «åpenbart i strid med foreningens formål».

1 Forholdet til grunnleggende journalistiske prinsipper
Da Document fikk produksjonstilskudd første gang, bestilte Medietilsynet en innholdsanalyse fra Høgskulen i Volda. Rapport nr. 122/2023 undersøkte blant annet 385 artikler, åtte podkaster og 14 sendinger på DOC-TV. Om kildebruken skriver forskerne på side 12:
«Hele 94 prosent av nyhetsartiklene viser til eksplisitte skriftlige kilder.»
«Hvis vi ser på kildebruk samlet sett, finner vi at det i kun fem prosent av artiklene ikke oppgis noen kilder overhodet. Her skiller Document seg positivt ut, også i alminnelig norsk journalistisk sammenheng.»
«Så langt vi kan se, refereres kildene forsvarlig, og vanligvis med lenke til originalsak hvis disse er nettkilder».
Forskerne konkluderte med at Document driver journalistisk virksomhet, produserer tilstrekkelig eget stoff og i all hovedsak dekker demokratisk relevante og dagsaktuelle temaer. De fant ingen åpenbare brudd på Vær Varsom-plakaten i utvalget av redaksjonelle artikler og sendinger. 
Document har ikke endret form eller type artikkelproduksjon siden undersøkelsen. NR må derfor vise hvilket nyere materiale som skal begrunne den motsatte, generelle konklusjonen om våre kildehenvisninger og vår journalistiske vilje.
Kontradiksjon og opplysningskontroll
Styret viser til et «omfang av manglende kontradiksjon». Jeg legger til grunn at dette særlig sikter til samtidig imøtegåelse etter VVP 4.14. PFU-oversikten i vedlegget viser fem bruddsaker på dette punktet i perioden 2018–2026. Fire av disse kom etter klager fra Harald Klungtveit eller Filter Nyheter. Hvert brudd må tas alvorlig, men fem saker over denne perioden dokumenterer ikke i seg selv at «vesentlige deler» av Documents egenproduksjon mangler samtidig imøtegåelse. Dersom styret bygger på andre publiseringer eller bruker «kontradiksjon» i en videre betydning, ber jeg om at dette konkretiseres.
Av åtte bruddsaker om VVP 3.2, kildekritikk og opplysningskontroll, kom fire fra Harald Klungtveit eller Filter Nyheter. Tallene og de enkelte avgjørelsene er dokumentert i vedlegget nedenfor. De opphever ikke vårt ansvar for de konkrete publiseringene, men gir ikke i seg selv grunnlag for styrets påstand om en gjennomgående praksis i vesentlige deler av produksjonen.
Kommentarfelt og dagens tiltak
Vi tar også ansvar for modereringen. Kommentarfeltene på Documents egen nettside forhåndsmodereres. Facebook fungerer annerledes og krever oppfølging etter publisering. Som hovedregel fjerner vi innleggene fra Facebook etter rundt ti dager. Vi har sett kommentarer fra profiler som fremstår som falske, men kan ikke fastslå hvem som står bak dem eller motivet deres. Styret bør vurdere dagens rutiner dersom kommentarfeltene trekkes inn i medlemskapssaken.
Mange andre redaktørstyrte medier har stengt eller begrenset kommentarfelt, noe som er relevant når antall modereringssaker sammenlignes på tvers av medier. 
De sju bruddsakene som omfatter VVP 4.17 fordeler seg over flere år, med tre saker i 2021. Det var ingen brudd på dette punktet i 2019, 2022, 2024 eller 2025. 

2 Skillet mellom journalistikk og aktivisme
Jeg bestrider at Documents redaksjonelle ståsted i seg selv gjør virksomheten aktivistisk. Styret må vise hvilke publiseringer og handlinger som begrunner denne karakteristikken. Kravet om et tydelig skille mellom fakta og kommentar gjelder også for medier med et uttrykkelig politisk eller ideologisk perspektiv.
Document har et tydelig ståsted og publiserer både nyheter og kommentarer. Også Klassekampen har en klar politisk profil og gjenkjennelig vinkling. Volda-rapporten nevner Klassekampen, Dagen og Norge IDAG som eksempler på medier med ideologiske eller religiøse vinklinger som mottar produksjonstilskudd. Et redaksjonelt perspektiv er forenlig med journalistikk; spørsmålet er hvordan opplysninger blir kontrollert og presentert i hver enkelt sak.
Vi dekker blant annet barnevernet fra perspektivet til familier som ufrivillig kommer i kontakt med det. Andre medier forteller flyktningers historie og ferd til Norge fra flyktningenes perspektiv. Begge er legitime redaksjonelle valg. Styret må identifisere hvilke konkrete publiseringer det mener visker ut skillet mellom fakta og kommentar, og hvilke faktiske opplysninger leseren i så fall er blitt villedet om. Det samme gjelder henvisningen til oppfordringer og praktiske opplysninger om pengestøtte i barnevernssaker.
Bevar Norge
Møteplassene begynte som en mulighet for Documents lesere til å treffes. Da aktiviteten vokste, skilte vi den ut. Bevar Norge ble stiftet 12. november 2025, har organisasjonsnummer 936 693 199 og eget styre. Vedtektenes § 3 beskriver foreningen som en selveiende og frittstående juridisk enhet. Bevar Norge har egne mål og organiserer selv sine aktiviteter. Document organiserer ikke møtene; vi deltar som gjester. Den historiske forbindelsen er åpent beskrevet på foreningens nettside.
I vårt første møte trakk jeg parallellen til venstresidens medier. De ble akseptert som legitime deltakere i offentligheten, med et tydelig politisk ståsted. Document må ha samme rett til å delta. Etter mitt syn dominerer venstresiden nå mediene, og vi behandles som en fiende fordi vi utfordrer deres perspektiv. Dette skjer samtidig som velgere over store deler av Vesten beveger seg mot høyre. Mediene burde forsøke å forstå denne bevegelsen og menneskene bak den.
Styret bruker ordet «sannhetssøkende» og anklager Document for aktivisme. Da må de samme kravene gjelde for andre redaksjoner. Etter mitt syn har store deler av norsk presse drevet Trump-hets i ti år, med en ensidighet som vanskelig lar seg forene med idealet om sannhetssøkende journalistikk. Jeg mener denne dekningen nå også kan skade norske sikkerhetsinteresser. Forholdet til vår viktigste allierte krever at offentligheten får et opplyst bilde av amerikansk politikk og ledelse. Hvor går styrets grense mellom journalistikk og aktivisme når det gjelder denne dekningen?
Det er også verdt å nevne at det politiske partiet Rødt eier om lag 20 prosent av Klassekampen. En direkte eierforbindelse til et politisk parti er altså forenlig med journalistisk virksomhet. Da må styret forklare hvorfor Documents historiske forbindelse til Bevar Norge, som nå er en selvstendig forening med eget styre, skal begrunne en anklage om aktivisme. 

3 Forholdet til tilliten til redaktørstyrte medier
Jeg bestrider at formålet med min mediekritikk er å bryte ned tilliten til redaktørstyrte medier. Formålet er å holde mediene ansvarlige for hvordan de utøver sin makt og fyller sin samfunnsrolle. Tillit må bygge på at publikum kan etterprøve opplysningene og møte ulike perspektiver. Kritikk av ensidighet, feil og utelatelser er en del av dette arbeidet. Styret anerkjenner selv at også hard og skarp mediekritikk er legitim, og viser til Vær Varsom-plakatens punkt 1.4. Jeg ber styret forklare hvordan det skiller slik kritikk fra det styret mener er et forsøk på å bryte ned tilliten.
NR rettet offentlig kritikk mot meg i 2021, med henvisning til min omtale av andre redaktørstyrte medier som løgnere, men vedtok ingen formelle sanksjoner. Når styret nå hevder at omtalen er blitt mer konsekvent og generell, og viser til betegnelser som «løgnere», «konspirasjon» og «dypstaten», ber jeg om at uttalelsene identifiseres med datoer og full sammenheng. Løsrevne betegnelser slik Filter Nyheter har fremskaffet fra ulike Skogpodder gir ingen mening uten konteksten. Jeg må få anledning til å svare på de konkrete uttalelsene styret bygger sin vurdering på. 
Jeg opplever en lukking av norsk offentlighet som er uten sidestykke i min tid som redaktør. Når adgang til rettssaler, pressekonferanser og politiets pressekanaler knyttes til status som redaksjonsstyrt medium, får spørsmålet om hvem som anerkjennes som journalist, helt konkrete følger. Dersom de etablerte mediene samtidig gjør utfordrernes journalistiske legitimitet til et spørsmål om politisk ståsted, oppstår et lukket system: De som allerede er innenfor, får definere hvem som slipper til. Norsk Redaktørforening bør motvirke en slik utvikling og forsvare også utfordrernes plass i offentligheten.
Konklusjon
En formell advarsel forutsetter etter § 8 at et medlem opptrer «åpenbart i strid med foreningens formål». Styrets påstander om kildehenvisninger står mot en konkret uavhengig innholdsanalyse. De øvrige anførslene er ennå ikke konkretisert slik at jeg kan imøtegå publiseringene og uttalelsene de bygger på. Jeg ber styret legge rapporten og PFU-oversikten til grunn, oversende det konkrete materialet bak sine tre hovedpunkter og gi meg anledning til et supplerende tilsvar før beslutning. På det foreliggende grunnlaget bestrider jeg at vilkåret for en advarsel er oppfylt.

Med vennlig hilsen
Hans Rustad


Vedlegg 

PFU avgjørelser Document Media fra 2018 til 2026
Oversikten teller 16 saker med konklusjonen brudd, én separat sak med kritikk og fire saker uten brudd. Tabellen nedenfor viser bare VVP-punktene Document faktisk ble felt på. Ett PFU-vedtak kan, som kjent, omfatte flere punkter. Klungtveit og Filter Nyheter er behandlet som samme klagergruppe.
	Sak
	Dato
	Klager
	Felt på VVP

	26-162
	23.09.2026
	Riis-Gjertsen
	3.1, 3.2

	26-142
	23.09.2026
	NN
	3.2, 3.3, 4.7, 4.16

	26-023
	27.05.2026
	Klungtveit
	3.2, 4.14, 4.17

	24-204
	18.12.2024
	Nyborg
	4.4

	23-145
	27.09.2023
	Antirasistisk Front
	4.3

	23-057
	21.06.2023
	Advokat på vegne av klient
	4.7, 4.17

	22-235
	25.01.2023
	Filter Nyheter
	3.2, 4.14

	21-173
	24.11.2021
	Filter Nyheter ved Klungtveit
	3.2, 4.14

	21-112
	24.11.2021
	NN
	3.2, 4.14

	21-138
	29.09.2021
	Klungtveit
	3.2, 4.14, 4.17

	21-028
	22.06.2021
	Kjærner-Strømberg
	4.15, 4.17

	21-031
	26.05.2021
	NN
	3.2, 4.17

	20-257
	28.04.2021
	Bang Fylling
	4.15

	20-191
	27.01.2021
	NN
	4.6

	20-031
	27.05.2020
	NN
	4.3, 4.5, 4.17

	18-122
	27.11.2018
	NN
	4.1, 4.5, 4.7, 4.17



Opptelling etter VVP punkt
	VVP punkt
	Alle saker
	Klungtveit eller Filter

	3.1 Kilder
	1
	0

	3.2 Kildekritikk og kontroll
	8
	4

	3.3 Premisser
	1
	0

	4.1 Saklighet
	1
	0

	4.3 Stigmatisering og privatliv
	2
	0

	4.4 Dekning for vinkling
	1
	0

	4.5 Forhåndsdømming
	2
	0

	4.6 Ofre og pårørende
	1
	0

	4.7 Identifisering
	3
	0

	4.14 Samtidig imøtegåelse
	5
	4

	4.15 Tilsvarsrett
	2
	0

	4.16 Lenking
	1
	0

	4.17 Kommentarfelt
	7
	2

	Sum punktregistreringer
	35
	10



Kort analyse
De 16 bruddsakene fordeler seg med én i 2018, én i 2020, sju i 2021, tre i 2023, én i 2024 og tre i 2026. Document hadde ingen PFU-fellelser i 2019, 2022 eller 2025, samtidig som antallet produserte artikler ifølge Document var omtrent det samme hvert år. Fire av de 16 bruddsakene, 25 prosent, kom etter klager fra Klungtveit/Filter. De fire sakene står for ti av 35 punktregistreringer og for fire av fem brudd på 4.14. Disse tallene viser hvorfor både klagerfordeling, år og type brudd må fremgå når den samlede PFU-historikken brukes til å karakterisere redaksjonell praksis.
Kilder
Høgskulen i Volda, rapport nr. 122/2023, særlig sidene 11–13, 23 og 48. 
Norsk Redaktørforenings brev 28.09.2026 og vedtekter §§ 2 og 8. 
Norsk Presseforbunds PFU-base: https://www.presse.no/pfu-basen/ (saksnumrene i tabellen). 
Bevar Norges vedtekter, historikk og styre: https://www.bevarnorge.no/. Brønnøysundregistrene, organisasjonsnummer 936 693 199.

